Diari Oficial de la Generalitat Valenciana


Sumari del DOGV 7519, del 06-05-2015 (2015/3953)

RESOLUCIÓ de 24 d'abril de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 18/14-AIA Finestrat.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7519

Data del DOGV
:   06-05-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/3953


Data del document
:   24-04-2015

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Finestrat
    * impacte ambiental

RESOLUCIÓ de 24 d'abril de 2015, de la Direcció General d'Avaluació Ambiental i Territorial, per la qual s'ordena la publicació de la declaració d'impacte ambiental corresponent a l'expedient 18/14-AIA Finestrat. [2015/3953]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
  
Únic  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 18/14-AIA Finestrat.  
  
«Declaració d'impacte ambiental  
  
Expedient: 18/14-AIA.  
Títol: Emmagatzematge temporal de metalls fèrrics i no fèrrics, cartó i plàstics.  
Promotor: Desguaces Penichet, SL.  
Autoritat substantiva: Ajuntament de Finestrat.  
Localització: avinguda del País Valencià, 30, de Finestrat (Alacant).  
Descripció del projecte  
L'objecte del projecte és l'obtenció de la llicència ambiental per a instal·lar i desenrotllar l'activitat d'emmagatzematge temporal de metalls fèrrics i no fèrrics i cartó i plàstics, d'acord amb la Llei 2/2006, de 5 de maig, de Prevenció de la Contaminació i Qualitat Ambiental, vigent en el moment d'iniciar el procediment.  
L'activitat s'ubicarà a l'avinguda País Valencià, 30, al polígon industrial La Cala de Finestrat. Segons s'indica en la documentació tècnica, es durà a terme en una parcel·la perimetralment tancada, amb una superfície total de 1906 m². Disposa de dos zones cobertes:  
  
- Zona on se situen la premsa i la trossejadora. L'estructura d'esta zona és una teulada oberta amb tancament de xapa d'acer protegida per mitjà de pintura resistent al foc únicament en el lateral esquerre que limita amb la parcel·la contigua. El sostre està format per una coberta lleugera. La superfície d'esta àrea són 263 m² i l'alçària és de 6 m.  
- La zona on s'ubiquen les oficines, arxiu i lavabos, de 40 m² de superfície i 2,5 m d'alçària.  
El tancament perimetral consta de:  
- Mur de fàbrica de bloc cara vista a una alçària d'1 m i tanca metàl·lica de xapa d'acer de 3 mm fins una alçària de 2,5 m que voreja tot el perímetre, inclòs l'accés a la instal·lació, la qual disposa, a més, de dos portes d'acer.  
- En la part oposada a l'entrada a les instal·lacions es troba un mur de formigó de 4 m d'alçària per a salvar el desnivell amb les parcel·les contigües, el qual s'estén i disminuïx progressivament pel costat dret de la parcel·la. En estes zones la tanca de bloc i part superior de xapa d'acer se situa per dalt del mur de formigó.  
Els edificis contigus són de configuració semblant: edificis de naus industrials amb locals en planta baixa.  
Segons l'informe de l'ajuntament, la urbanització del polígon està executada i l'activitat és compatible amb la normativa i el planejament urbanístic municipal.  
Procés industrial  
Segons indica el projecte, l'activitat es limita a l'emmagatzematge temporal de ferralles, metalls fèrrics i no fèrrics, cartó per a reciclatge i plàstics per a reciclatge, els quals són premsats i empaquetats per a la retirada i el transport per un gestor autoritzat als centres de tractament de residus.  
Els residus que es pretenen emmagatzemar són, segons classificació de l'Orde MAM/304/2002, els següents:  
  
Codi LER Descripció  
16 01 17 Metalls ferris  
16 01 18 Metalls no ferris  
16 01 19 Plàstic (de vehicles)  
20 01 01 Paper i cartó  
  
  
Les quantitats previstes per a la manipulació no superen les 10 tones diàries i no està previst emmagatzemar més de 50 tones i són transportades a les instal·lacions centrals a Finestrat o a un gestor autoritzat.  
Disposa de bàscula per a vehicles i bàscules xicotetes per a realitzar les pesades d'inferior quantia. També disposa de premsa i de trossejadora.  
No s'utilitzaran combustibles en l'exercici de l'activitat. La principal font d'energia que s'utilitzarà és l'energia elèctrica per a la il·luminació del local i alimentació de maquinària i dels equips informàtics.  
  
Tramitació administrativa  
Amb data 30 de desembre de 2013, l'Ajuntament de Finestrat va rebre l'expedient per a l'avaluació d'impacte ambiental del projecte, compost de la documentació següent:  
- Projecte de llicència ambiental.  
- Estudi d'impacte ambiental.  
- Documentació de l'expedient que inclou informe de compatibilitat urbanística, certificat d'informació pública que inclou les al·legacions presentades i la resposta que s'ha donat a estes.  
Posteriorment, se li va requerir l'esmena de determinades deficiències en la documentació aportada, cosa que es va complir presentant la documentació el 2 de març de 2015.  
El certificat d'informació pública indica que l'expedient ha romàs exposat al públic des del 29 d'octubre al 3 de desembre de 2013, amb la publicació prèvia en el BOP d'Alacant. Durant este termini va presentar les al·legacions la mercantil Automóviles Gomis, SA, que van ser desestimades per entendre que no corresponen a este procediment administratiu.  
Consideracions ambientals  
L'activitat, d'acord amb els informes municipals remesos, es realitza en sòl urbà industrial amb grau d'urbanització completament acabat, l'emplaçament de la qual és compatible amb les ordenances municipals i el pla general d'ordenació urbana. Consultat el visor web intern de cartografia de la Conselleria d'Infraestructures, Territori i Medi Ambient no s'observen afeccions ambientals ressenyables quant a la seua ubicació.  
L'activitat s'exercirà en unes instal·lacions ja construïdes, per tant, només es tindran en compte les accions impactants en la fase d'explotació del centre d'arreplega i emmagatzematge.  
Les principals afeccions ambientals associades a l'activitat són les següents:  
1. Al sòl:  
L'estudi d'impacte ambiental preveu que la contaminació del sòl es pot produir directament en diferents fases del procés productiu. Els residus emmagatzemats són susceptibles de contindre residus perillosos que, si es produïxen fugues, contaminarien el sòl. D'altra banda, està la pluja i el seu efecte d'escolament en el sòl. Per a previndre i corregir este efecte, el sòl de la zona d'emmagatzematge dels residus estarà protegit amb paviment impermeable de formigó hidròfug en tota la parcel·la. A més, es disposarà de sepiolita per a absorbir els possibles vessaments accidentals, normalment deguts a olis adherits a alguns dels productes emmagatzemats. Una vegada absorbits pel mineral, este anirà a un contenidor per a l'arreplega posterior per agent autoritzat. El promotor presenta documents d'acceptació per a residus generats per l'activitat d'absorbents contaminats, oli usat i llots que contenen substàncies perilloses. Encara que no es fa referència a la quantitat de material absorbent que s'utilitzarà, esta mesura es considera correcta sempre que la quantitat i distribució de què es dispose siga suficient per a procedir a l'arreplega immediata dels dits vessaments.  
  
2. A les aigües:  
Respecte de l'impacte sobre la hidrologia, l'estudi d'impacte ambiental indica que l'activitat s'ubica en una zona de vulnerabilitat dels aqüífers mitjana i d'accessibilitat a estos baixa. Este efecte s'evita amb la impermeabilització del sòl.  
Segons el projecte, l'evacuació d'aigües residuals es realitzarà per mitjà de la xarxa de clavegueram municipal. No es preveu que es deriven d'esta activitat residus líquids que puguen contaminar de manera especial i greu i el projecte no menciona que s'haja de produir aigua de neteja.  
Respecte de les pluvials, prèviament s'arreplegaran en distints punts del recinte i es faran passar per un equip de filtrat i separador d'hidrocarburs de 5,8 m³ abans de l'abocament a la xarxa general de pluvials. Encara que el càlcul de la capacitat d'este equip no està justificat en el projecte, es considera que és suficient sempre que el seu buidatge i retirada dels llots es realitze pel gestor autoritzat amb una freqüència que permeta la seua eficàcia tenint en compte el règim de pluges de la zona.  
  
Les aigües sanitàries s'abocaran a la xarxa general directament.  
3. A l'atmosfera:  
L'annex al projecte tècnic presentat justifica que no es considere que l'activitat puga incloure's en el catàleg d'activitats potencialment contaminants de l'atmosfera, pel fet que es treballa amb materials sòlids, no pulverulents, i l'energia utilitzada en les instal·lacions és elèctrica, sense equips que produïsquen emissions gasoses a l'atmosfera.  
  
Segons l'estudi d'impacte ambiental, l'augment dels nivells sonors a causa de les fonts localitzades en la indústria, com són cisalla, premsa, braços hidràulics i grues autocarregadores, produïx un impacte de baixa intensitat. No obstant això, l'annex al projecte tècnic presenta un estudi acústic amb què justifica que no se sobrepassaran els nivells de recepció de sorolls permesos en esta zona industrial. Per a evitar que estes màquines superen els límits de pressió acústica, es portarà un pla de manteniment preventiu: l'indicat pel fabricant.  
  
4. Impacte paisatgístic:  
Segons l'annex al projecte tècnic presentat, amb l'alçària de 2,5 m no es veu l'interior de la parcel·la objecte d'avaluació, i atés que les edificacions contigües són naus industrials, es considera que l'impacte visual és nul.  
5. Impacte socioeconòmic:  
L'activitat augmenta la inversió econòmica.  
6. Els residus sòlids orgànics seran arreplegats pels empleats en bosses de plàstic que, una vegada tancades, seran depositades per a ser retirades pels servicis municipals d'arreplega de fems, d'acord amb les instruccions que per a tal fi prevegen les ordenances municipals.  
  
 L'estudi d'impacte ambiental establix un pla de vigilància ambiental segons el qual es considera necessari l'adopció de les mesures següents:  
- Mensualment es realitzaran controls de l'estat i impermeabilització dels paviments, del bon funcionament de la maquinària empleada i sobre les operacions d'explotació i manipulació inherents a l'activitat que s'efectuaran segons la normativa vigent de seguretat i higiene en el treball.  
- Anualment es realitzarà una anàlisi de les aigües residuals i es comprovarà que no se superen els límits establits en les ordenances municipals.  
- Cada cinc anys es realitzarà un autocontrol de les emissions acústiques a través d'un mesurament acústic, que tindrà per objecte l'establiment de sistemes de gestió interns, l'avaluació dels resultats obtinguts i l'adopció de mesures per a reduir l'impacte ambiental. No obstant això, estes auditories també han de realitzar-se a l'inici de l'exercici o posada en marxa de l'activitat.  
Consideracions legals  
L'activitat projectada queda subjecta a la Llei 22/2011, de 28 de juliol, de Residus i Sòls Contaminats, així com a la Llei de Residus de la Comunitat Valenciana, i queda sotmesa a la corresponent autorització administrativa per la conselleria competent en medi ambient.  
  
Per ser l'activitat susceptible de produir sorolls i vibracions, està sotmesa a la Llei 7/2002, de 3 de desembre, de la Generalitat Valenciana, de Protecció Contra la Contaminació Acústica, i al Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis, que la desplega.  
Tot això, sense perjuí de les autoritzacions que procedisca obtindre d'altres organismes, de conformitat amb la normativa sectorial que se li aplique.  
Consideracions jurídiques  
El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
  
 L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la dita llei.   
L'article 15 del Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribuïx a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge temporal de metalls fèrrics i no fèrrics, cartó i plàstics el titular de la qual és l'empresa Desguaces Penichet, SL, ubicada en l'avinguda País Valencià, número 30 de Finestrat (Alacant), sempre que es desenrotlle d'acord amb el que establix l'estudi d'impacte ambiental, el projecte tècnic i la resta de documentació que constituïx l'expedient avaluat, així com les condicions que s'establixen a continuació:  
1. Els residus admesos en l'activitat seran els relacionats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus l'autorització o inscripció que corresponga per al centre ubicat en l'avinguda País Valencià, número 30 de Finestrat, per a l'exercici de l'activitat d'emmagatzematge de residus no perillosos, i s'adaptarà esta a les condicions que l'esmentat òrgan establisca, d'acord amb la normativa en matèria de residus.  
3. Les auditories acústiques proposades es realitzaran a la posada en marxa de l'activitat, a més del que establix el pla de vigilància. El titular haurà de dur a terme un control de les emissions acústiques i dels nivells de recepció en l'entorn, que el realitzarà un organisme de control autoritzat, fent constar els resultats en un llibre de control que estarà a disposició de les administracions competents. Les auditories es realitzaran en condicions normals de funcionament.  
4. La quantitat de material absorbent que es dispose a l'efecte de previndre els vessaments accidentals de la maquinària o dels possibles fluids que poguera contindre la mercaderia emmagatzemada serà suficient i estarà a disposició per a permetre que es procedisca a la seua arreplega immediata.  
5. El promotor haurà de mantindre permanentment en vigor i a disposició de l'autoritat ambiental competent els compromisos d'acceptació de residus per gestors autoritzats que inclouran la totalitat dels residus generats per esta activitat.  
6. La neteja de la instal·lació es realitzarà en sec.  
7. El pla de vigilància haurà de preveure el manteniment i neteja del decantador i separador de greixos que depura les pluvials de manera que permeta un funcionament adequat al règim de pluges. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, en cas de ser més restrictiva, a l'ordenança municipal d'abocaments de l'Ajuntament de Finestrat. Si fóra necessari s'aplicaran els tractaments previs pertinents per a complir els límits que s'hi establisquen.  
  
8. A fi que siga efectiu el tancament perimetral en la reducció de l'impacte visual, l'alçària dels apilaments no ha de superar l'alçària de la tanca que rodeja la instal·lació.  
9. Es portarà un registre documentat del programa de vigilància ambiental als efectes d'acreditar l'adopció i execució de les mesures preventives i correctores proposades i la comprovació de la seua eficàcia. Este registre documentat inclourà, a més, el resultat dels controls i autocontrols periòdics legalment exigibles. Així mateix, inclourà el control documental de la recepció i entrega dels residus. La documentació estarà a disposició de les autoritats competents.  
10. Qualsevol modificació o ampliació del projecte presentat o qualsevol desviació dels previstos en l'estudi d'impacte ambiental haurà de ser comunicat a l'òrgan ambiental competent, que establirà, si és procedent, l'aplicació de noves mesures correctores.  
  
Segon  
Notificar a les parts interessades que, en contra de la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 24 de març de 2015.- El director general d'Avaluació Ambiental i Territorial: Juan Giner Corell.»  
  
València, 24 d'abril de 2015.- El director general d'Avaluació Ambiental i Territorial: Juan Giner Corell.